《咏怀吴中先哲赠别受之孝廉七章 其六 陆尚书完朱中丞纨》
明代·何允泓

桓桓陆尚书，灭贼气雄决。矫矫朱督抚，威棱被闽浙。

人生在草莽，谁其辨英杰。陆本落魂生，感触念空热。

朱也遘家难，伶仃茹荼蘖。一遭毅皇宠，淮海荡流贼。

故乡开制府，熊貔亘阡陌。一受世庙简，往静海夷窟。

两省兼镇巡，一切从军法。齐刘跳兖豫，中原日流血。

番舶薮权贵，根株两盘结。黠者多观望，鄙夫共推掣。

二公身任之，誓斩朝家孽。当时狼山上，丰碑势嵽嵲。

至今闽海头，清夜鬼淅沥。骄矜与峭深，繇来豪隽色。

一朝壮心遂，遑念他人觖。丹书不议劳，青史有余责。

所以朝廷上，人人避疆埸。

作者简介：何允泓，字季穆，号子宣，江苏常熟人。淮府长史何钫季子，明末清初藏书家，诗人。著有《何季穆文集》。